CELEX: 62022TN0233
Language: el
Date: 2022-04-28 00:00:00
Title: Υπόθεση T-233/22: Προσφυγή της 28ης Απριλίου 2022 — Islentyeva κατά Συμβουλίου

20.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/70
            
         
      Προσφυγή της 28ης Απριλίου 2022 — Islentyeva κατά Συμβουλίου
      (Υπόθεση T-233/22)
      (2022/C 237/91)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Ekaterina Islentyeva (Strassen, Λουξεμβούργο) (εκπρόσωπος: F. Moyse, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κρίνει παραδεκτή την παρούσα προσφυγή ακυρώσεως που ασκείται βάσει του άρθρου 263 της Συνθήκης για τη λειτουργία της Ευρωπαϊκής Ένωσης·
               
            
                  —
               
               
                  επί της ουσίας, να ακυρώσει την απόφαση (ΚΕΠΠΑ) 2022/335 (ΕΕ L. 57, σ. 4), της 28ης Φεβρουαρίου 2022, για την τροποποίηση της απόφασης 2014/512/ΚΕΠΠΑ του Συμβουλίου, της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 229 της 31ης Ιουλίου 2014, σ. 13) και, αφετέρου, τον κανονισμό (ΕE) 2022/334 του Συμβουλίου (ΕΕ L 57, σ. 1), της 28ης Φεβρουαρίου 2022, για την τροποποίηση του κανονισμού (ΕΕ) αριθ. 833/2014 του Συμβουλίου σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία·
               
            
                  —
               
               
                  επικουρικώς, να ακυρώσει τις κρίσιμες διατάξεις των προσβαλλόμενων πράξεων·
               
            
                  —
               
               
                  συνεπεία των ανωτέρω, να αναγνωρίσει το δικαίωμα της Ekaterina Islentyeva να χρησιμοποιεί την άδεια χειριστή ιδιωτικών αεροσκαφών που κατέχει και να απογειώνεται και προσγειώνεται στο έδαφος της Ευρωπαϊκής Ένωσης, καθώς και να υπερίπταται του εδάφους αυτού·
               
            
                  —
               
               
                  σε κάθε περίπτωση, να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται παράβαση της υποχρέωσης αιτιολογήσεως που προβλέπεται στο άρθρο 296, δεύτερο εδάφιο, ΣΛΕΕ και στο άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης. Στο πλαίσιο αυτό, η προσφεύγουσα υποστηρίζει ότι, εν προκειμένω, οι προσβαλλόμενες πράξεις δεν εκθέτουν κατά τρόπο σαφή και αδιαμφισβήτητο τη συλλογιστική του θεσμικού οργάνου που τις εξέδωσε, γεγονός που δεν παρέχει στην ίδια τη δυνατότητα να γνωρίζει τους λόγους για τους οποίους ελήφθη το μέτρο και στο αρμόδιο δικαστήριο να ασκήσει τον έλεγχό του.
               
            
                  2.
               
               
                  Με τον δεύτερο λόγο προβάλλεται παραβίαση της αρχής της αναλογικότητας. Η προσφεύγουσα υποστηρίζει ότι τα περιοριστικά μέτρα που απαγορεύουν τη χρήση της άδειας χειριστή ιδιωτικού αεροσκάφους σε κάθε πολίτη της Ένωσης που είναι επιπλέον και Ρώσος υπήκοος στερούνται αναλογικότητας και δεν είναι αναγκαία για την επίτευξη του επιδιωκόμενου σκοπού.
               
            
                  3.
               
               
                  Με τον τρίτο λόγο προβάλλεται παραβίαση των άρθρων 2, 3 και 21 ΣΕΕ. Η προσφεύγουσα εκτιμά ότι τα επιβληθέντα περιοριστικά μέτρα δεν είναι συμβατά με τις αξίες του κράτους δικαίου και την αρχή της απαγόρευσης των διακρίσεων.
               
            
                  4.
               
               
                  Με τον τέταρτο λόγο προβάλλεται παραβίαση των άρθρων 20 και 21 του Χάρτη των Θεμελιωδών Δικαιωμάτων και του άρθρου 18 ΣΛΕΕ. Η προσφεύγουσα, που έχει διπλή ιθαγένεια, ρωσική και λουξεμβουργιανή, θεωρεί ότι υφίσταται δυσμενή διάκριση στο μέτρο που, αφενός, τυγχάνει διαφορετικής μεταχείρισης από τους υπόλοιπους Ευρωπαίους πολίτες που εξακολουθούν να έχουν δικαίωμα χρήσης της άδειας χειριστή αεροσκάφους και, αφετέρου, τυγχάνει ίδιας μεταχείρισης με όλους τους Ρώσους υπηκόους παρόλο που βρίσκεται σε διαφορετική κατάσταση.
               
            
                  5.
               
               
                  Με τον πέμπτο λόγο προβάλλεται παραβίαση του άρθρου 45 του Χάρτη των Θεμελιωδών Δικαιωμάτων. Η προσφεύγουσα υποστηρίζει ότι τα περιοριστικά μέτρα που της επιβλήθηκαν την εμποδίζουν να ασκήσει το δικαίωμα ελεύθερης κυκλοφορίας καθόσον της απαγορεύεται να υπερίπταται του γαλλικού, του γερμανικού ή ακόμα και του βελγικού εδάφους.